Ottar Helge Johannessen

Ottar Helge Johannessen (1929–2010) var en norsk grafiker og maler.

Han hadde en biktig plass i den norske grafikkhistorien, både som kunstner, pedagog og organisasjonsmann. Som grafiker og tusjmaler var han ensomhetens skildrer fremfor noen i norsk billedkunst. Med urokkelig konsekvens har han dokumentert det moderne menneske i en fremmedgjort og nådeløs verden, skremt og utstøtt, bastet og bundet, plassert på en øde strand, blant ødelagte byer og forrevne klipper, i en ensom manesje eller på et torg, omgitt av flagrende skjemaer og uforståelige tegn.

Hans motiv er ofte den ensomme klovnen, og når han skildrer Jesus Kristus og andre bibelske skikkelser, er det lidelseshistorien han velger som tema. Han er påvirket av Edvard Munch og George Rouault, men har sin egen, særpregede profil.  

Lærer ved Statens håndverks- og kunstindustriskole 1958–1965,  Statens lærerhøgskole i forming, Oslo 1965–1967, Statens Arkitektskole 1965–1967, overlærer Statens håndverks- og industriskole 1967–1974, overlærer, senere avdelingsleder i Radérklassen 1974–1981, lektor ved Mandal yrkesskoler 1981–1995.

Han var i seks år styremedlem i Bildende Kunstneres Styre og i 10 år styremedlem og nestformann i Foreningen Norske Grafikere. Han hadde også mange andre verv. Han var i mange år konsulent for Norges Banks seddeltrykkeri og Postverkets frimerkeproduksjon, og sto for tekstutforming og arrangement av mere enn et halvt hundre frimerker. Nærmere 40 av hans arbeider er innkjøpt av Nasjonalgalleriet og Museet for Samtidskunst. Han har også stilt ut i en rekke land.

Utsmykninger 
 Glassmaleri og krusifiks Ljosland kapell, Åseral  1959 
 Krusifiks Fåberg aldershjems kapell 
 Glassmaleri Neiden kapell
 Alterskap Skui kapell, Asker, 1968
 Mosaikker  DnC, Mandal
 Mosaikk DnC, Arendal
 Dekorasjon Mandal svømmehall 1988

Han er innkjøpt av Nasjonalgalleriet, Riksgalleriet (Museet for Samtidskunst), Bergen Billedgalleri, Christianssands Billedgalleri, Norsk kulturråd, Kunst på Arbeidsplassen, Landslaget Kunst i Skolen, Norges Bank, Mandal kunstforening, Farsund kunstforening, Ringerikes kunstforening, Statens museum for kunst, København, Norodny Galleri, Praha, The Fine Arts Gallery of San Diego, USA, Oregon State University, USA, The Dittman Collection, USA, Nasjonalmuseet i Reykjavik, Galleri A.S.I, Reykjavik, Vlidicich, Lidice, Tsjekkoslovakia og Galleri Numero, Firenze, Italia.

Stipendier 
 Houens legat 1955 og 1958, 
 Finnes legat 1954 og 1955, 
 Knut Hamsuns fond 1956, 
 Statens kunstfond 1957, 
 Inger og Edvard Munchs legat 1959, 
 Oslo bys stipend 1960, 
 3 % fondets reisestipend 1968, 
 Mandal kommunes kunstnerstipend 1981, 
 Mandal kommunes kulturpris 1996.

Verv 
 Styremedlem BKS 1961-1967, 
 styremedlem i Foreningen Norske Grafikere 1958-1968, 
 medlem av 3% fondskomiteen 1963-1965, 
 medlem av Riksgalleriets innkjøpskomite 1968-1971, 
 medlem av Sørlandsutstillingens jury 1969-1971, 
 varamann til Nasjonalgalleriets råd/innkjøpskomite 1968-1971, 
 varamann til direksjonen for Kunstnernes Hus 1967-1970.

Litteratur 
 Gunvald Opstad: Smilet er en flyktig tilstand. En bok om Ottar Helge Johannessen. Vigmostad & Bjørke 2008.

Referanser 

Norske grafikere
Norske malere
Mosaikkunstnere
Personer fra Mandal kommune
Fødsler i 1929
Dødsfall i 2010